

**Kia EV6 získala titul „Auto roka 2022“ magazínu What Car?**

* **Magazín What Car? označil EV6 za „Elektrické SUV roka“**
* **Historicky druhý plne elektrický automobil, ktorý získal ocenenie „Auto roka“, prvým bol v roku 2019 model Kia eNiro**
* **Kia Sorento víťazom kategórie „Ťahač karavanov roku 2022“**

Model EV6 značky Kia získal prestížne ocenenie „Auto roka 2022“ ako aj titul „Elektrické SUV roka“ v britskej súťaži magazínu What Car?. Toto prelomové víťazstvo prvého plne elektrického vozidla Kia je len druhýkrát v histórii, kedy vyhral titul “Auto roka” magazínu What Car? elektromobil, prvým bol v roku 2019 model e-Niro.

Najnovšia trofej „Auto roka“ pre model Kia EV6 nasleduje po rekordnom počte ocenení od odborníkov z mienkotvorných medzinárodných mediálnych titulov za 10 mesiacov od prvého globálneho predstavenia automobilu v marci minulého roka. Medzi ocenenia patrí víťazstvo v kategórii „Premium“ v rámci nemeckých cien Auto roku a získanie ocenenia „Crossover roka“ od Top Gear. Model EV6 sa dostal aj do užšieho výberu kandidátov na titul Auto roka 2022, pričom víťaz by mal byť známy 28. februára.

*„EV6 kombinuje špičkový dojazd so schopnosťou rýchleho nabíjania, s ktorou nemôže držať krok žiadny súper, čím rieši dve najväčšie obavy, ktoré ľudia stále majú v súvislosti s elektrickými autami. A čo viac, vďaka modulárnej platforme dokázala Kia využiť kompaktnú veľkosť a vyrobiť auto, ktoré je mimoriadne priestranné a praktické,“* povedal Steve Huntingford, šéfredaktor magazínu What Car. *„Keď sa k tomu pridajú suverénne jazdné vlastnosti, výnimočná prepracovanosť, konkurencieschopná cena a jedny z najlepších záručných podmienok na trhu, je jasné, že futuristické EV6 nielenže vyzerá ako budúcnosť, ale budúcnosť z nej priamo srší.“*

Jason Jeong, prezident spoločnosti Kia Europe, povedal: *„Pre spoločnosť Kia je veľkou cťou vyhrať titul „Auto roka 2022“ na tohtoročnej súťaži magazínu What Car?. EV6 bol mimoriadne dobre prijatý zákazníkmi a médiami v celej Európe vďaka pôsobivému dojazdu, schopnostiam ultra rýchleho nabíjania, odvážnemu dizajnu a najmodernejšiemu interiéru. Najvzrušujúcejšie je, že EV6 je len začiatok toho, čo príde od spoločnosti Kia, keďže pokračujeme na našej ceste k elektrifikácii – s 11 novými modelmi EV, ktoré majú prísť do roku 2026.“*

EV6 prináša na trh crossoverov dlhý dojazd, výkon s nulovými emisiami, ultrarýchle nabíjanie 800 V a charakteristický štýl. EV6 dokáže dosiahnuť dojazd až 528 kilometrov na jedno nabitie v kombinovanom cykle WLTP, zatiaľ čo pokročilá technológia nabíjania 800 V znamená, že vodiči môžu nabiť z 10 na 80 percent vozidlo len ​​za 18 minút.

Je to prvé plne elektrické vozidlo Kia a demonštruje vzrušujúci potenciál novej elektrickej globálnej modulárnej platformy (E-GMP) spoločnosti so šiestimi ďalšími špecializovanými elektrickými modelmi, ktoré budú nasledovať po EV6 do roku 2026. Kia sa snaží svoju modelovú ponuku plne elektrifikovať v Európe do roku 2035, ďalšie kľúčové trhy po celom svete budú nasledovať do roku 2040.

**Kia Sorento víťazom kategórie „Ťahač karavanov roku 2022“**

Popri oceneniu pre EV6 sa uznania dostalo aj modelu Sorento v kategórii SUV s titulom „Ťahač karavanov roku 2022“, udeleným v spolupráci s britskou Asociáciou kempovania. Porota zvolila Sorento s motorom 2,2 litra CRDi a osemstupňovou dvojspojkovou prevodovkou za ideálne vozidlo pre všetkých, ktorí potrebujú často ťahať karavan alebo príves. Sorento vďaka výkonnému naftovému motoru utiahne príves o hmotnosti až 2500 kg, pričom SUV samo o sebe odvezie až sedem osôb, ponúka veľkorysý priestor pre náklad i cestujúcich a s ohľadom na použité technológie a ďalšie prvky výbavy zaručuje pohodlie a konektivitu na palube.

 **Súťaž Auto roku magazínu What Car?**

Spotrebiteľský magazín What Car? každoročne vyberá najlepšie nové vozidlá v niekoľkých kategóriách. Cenu môže získať také vozidlo, ktoré bolo otestované v priamom porovnaní s príslušnými konkurentmi, a to priamo v prevádzke a vo vyhradených skúšobných priestoroch; testovanie vykonáva tím skúšobných komisárov redakcie What Car?. Z víťazov jednotlivých kategórií je následne vybraný celkový víťaz súťaže „Auto roku“.

# # #